O **músculo ciliar** é un anel muscular liso situado na capa media (capa vascular) do ollo humano que controla a acomodación do ollo para ver obxectos situados a maior ou menor distancia e regula o fluxo de humor acuoso no canal de Schlemm do ollo. Fai cambiar a forma do cristalino, pero non o tamaño da pupila, do que se encarga o esfínter da pupila. Cando os músculos ciliares se contraen o cristalino faise máis esférico, ten maior potencia de refracción e permite enfocar obxectos próximos. Cando estes músculos se relaxan vense mellor os obxectos que están lonxe.

Estrutura
---------

### Desenvolvemento

O músculo ciliar desenvólvese a partir do mesoderma dentro da coroide e considérase un derivado da crista neural cranial.

### Innervación

O músculo ciliar recibe fibras nerviosas do parasimpático e do simpático procedentes do ganglio ciliar chamadas nervios ciliares curtos. Estas fibras postganglionares forman parte do par cranial III (nervio oculomotor).
Os sinais simpáticos postsinápticos que se orixinan no ganglio cervical superior son transportados polo nervio nasociliar ou esténdense directamente desde o plexo carotídeo interno e pasan a través do ganglio ciliar. A activación simpática (adrenérxica) dos receptores beta-2 do músculo causan a relaxación e incrementan o tamaño do corpo ciliar. Isto tensa as fibras da zónula e o cristalino estírase e aplánase, o que fai decrecer o seu poder refractivo para pode ver mellor os obxectos que están afastados.

Os sinais parasimpáticos presinápticos que se orixinan no núcleo de Edinger-Westphal son transportados polo par cranial III (o nervio oculomotor) e viaxan a través do ganglio ciliar. A activación parasimpática dos receptores muscarínicos M3 fai que o músculo ciliar se contraia, o que ten como efecto a diminución do diámetro do anel do músculo ciliar. As fibras da zónula reláxanse e o cristalino faise máis esférico, incrementando o seu poder de refracción e permitindo a visión de obxectos próximos.

O ton parasimpático é dominante sobre o ton adrenérxico.

Función
-------

### Acomodación

*Artigo principal**:* Acomodación do ollo.
As fibras ciliares segundo a súa orientación poden ser fibras circulares, lonxitudinais (meridionais) ou radiais.

Segundo a teoría de Hermann von Helmholtz, as fibras musculares ciliares afectan ás fibras da zónula do ollo humano (fibras que sosteñen e manteñen suspendido o cristalino na súa posición durante a acomodación do ollo, tamén chamadas ligamento suspensor do cristalino), permitindo que se produzan cambios na forma do cristalino para enfocar a luz como mellor conveña. Cando o músculo ciliar se contrae, impúlsase cara a adiante e move a rexión frontal cara ao eixe do ollo. Isto relaxa a tensión no cristalino causada polas fibras zonulares (fibras que sosteñen ou aplanan a lente). Esta liberación da tensión nas fibras zonulares causa que o cristalino se faga máis esférico, adaptándose así para enfocar a curta distancia. No caso contrario, a relaxación do músculo ciliar causa que as fibras zonulares estean tensas, aplanando o cristalino, incrementando a distancia focal, e enfocando para a visión de obxectos que están a maior distancia. Aínda que a teoría de Helmholtz foi amplamente aceptada desde 1855, o seu mecanismo aínda é controvertido. Hai teorías alternativas para a acomodación propostas por L. Johnson, M. Tscherning, e Ronald A. Schachar.

### Tamaño de poro do retículo microtrabecular

A contracción e relaxación das fibras lonxitudinais, que se insiren no retículo trabecular na cámara anterior do ollo, causa un incremento e decrecemento no tamaño do poro do retículo trabecular, respectivamente. Os poros grandes facilitan que o humor acuoso flúa ao canal de Schlemm, e os poros pequenos impídeno.

Importancia clínica
-------------------

### Glaucoma

O glaucoma de ángulo aberto e o de ángulo pechado poden tratarse con agonistas do receptor muscarínico (por exemplo, a pilocarpina), que causan unha rápida miose e a contracción dos músculos ciliares, abrindo o retículo trabecular, facilitando a drenaxe do humor acuoso no canal de Schlemm e, finalmente, facendo decrecer a presión intraocular.

Galería de imaxes
-----------------

* As arterias do coroide e o iris. A maior parte da esclerótica foi retirada.As arterias do coroide e o iris. A maior parte da esclerótica foi retirada.
* Iris, vista frontal.Iris, vista frontal.

Notas
-----

1. 1 2  Gest, Thomas R; Burkel, William E. "Anatomy Tables - Eye." Medical Gross Anatomy. 2000. University of Michigan Medical School. January 5, 2010 Umich.edu Arquivado 26 de maio de 2010 en Wayback Machine.
2. 1 2  Kleinmann, Guy MD; Kim, Hee Joon MD; Yee, Richard W. MD (2006). "Scleral Expansion Procedure for the Correction of Presbyopia." (article) *International Ophthalmology Clinics. 46(3):1-12*. Lippincott Williams & Wilkins, Inc.  ISSN: 0020-8167.
3. ↑  Schachar, Ronald A. (2012). "Anatomy and Physiology." (Chapter 4) *The Mechanism of Accommodation and Presbyopia.* Kugler Publications. 2001.  ISBN 978-90-6299-233-1.
4. ↑  Dudek RW, Fix JD (2004). "Eye" (chapter 9). *Embryology - Board Review Series* (3rd edition, illustrated). Lippincott Williams & Wilkins. p. 92. ISBN 0-7817-5726-6, ISBN 978-0-7817-5726-3. Books.Google.com, Retrieved January 17, 2010.
5. ↑  Moore KL, Dalley AF (2006). "Head (chapter 7)". *Clinically Oriented Anatomy* (5th ed.). Lippincott Williams & Wilkins. p. 972. ISBN 0-7817-3639-0.
6. ↑  Brunton LL, Blumenthal DK, Murri N, Dandan RH, Knollmann BC (2011). "Agents Acting at the Neuromuscular Junction & Autonomic Ganglia (chapter 11)". *Goodman & Gilman's The Pharmacological Basis of Therapeutics* (12th ed.). McGraw-Hill. p. 2138. ISBN 978-0-07-162442-8.
7. ↑  Sampaolesi R, Sampaolesi JR, Zárate G (2009). "Ocular Embryology with Special Reference to Chamber Angle Development" (chapter 8). The Glaucomas - Pediatric Glaucomas (volume 1). Springer Berlin Heidelberg. pp. 61–69. ISBN 978-3-540-69146-4. Springerlink.com Arquivado 12 de setembro de 2019 en Wayback Machine.
8. ↑  Riordan-Eva Paul, "Chapter 1. Anatomy & Embryology of the Eye" (Chapter). Riordan-Eva P, Whitcher JP (2008). *Vaughan & Asbury's General Ophthalmology* (17th ed.). McGraw-Hill.  AccessMedicine.com Arquivado 06 de xullo de 2009 en Wayback Machine.
9. ↑  Hardman JG, Limbird LE, Gilman AG (2006). "Table 6-1". *Goodman & Gilman's The Pharmacological Basis of Therapeutics* (11th Edition ed.). New York: McGraw-Hill. pp. 143–145. ISBN 0-07-142280-3.
10. ↑  Salmon John F, "Chapter 11. Glaucoma" (Chapter). Riordan-Eva P, Whitcher JP (2008). *Vaughan & Asbury's General Ophthalmology* (17th ed.). McGraw-Hill.  AccessMedicine.com Arquivado 06 de xullo de 2009 en Wayback Machine.
11. ↑  Le, Tao T.; Cai, Xumei; Waples-Trefil, Flora. "QID: 22067". USMLERx. MedIQ Learning, LLC. 2006–2010. 13 January 2010 Usmlerx.com Arquivado 26 de outubro de 2012 en Wayback Machine.

Véxase tamén
------------

### Outros artigos

* Reflexo de acomodación
* Corpo ciliar

### Ligazóns externas

* Cristalino, e músculos ciliares, vistos con microscopio electrónico de varridoArquivado 28 de setembro de 2011 en Wayback Machine.

|  |  |
| --- | --- |
| Control de autoridades | 
* Wd: Q239972
* EBID: ID
* MAG: 2780718027

 |

|  |  |
| --- | --- |
| Identificadores | 
* FMA: 49151
* NCIt: C32315
* TA: A15.2.03.014
* Uberon: 0001605
* UMLS: C0559230

 |